text: Има едни ей такива къщи по света – интересни, странни, загадъчни, мистериозни. Има едни ей такива къщи по света – които си струва да видим. – Риком България
  Има едни ей такива къщи по света – интересни, странни, загадъчни, мистериозни. Има едни ей такива къщи по света – които си струва да видим.
  Обичаме и се вълнуваме от интересното. Обичаме и да го споделяме с вас.
  Потапяме ви в атмосферата на архитектурната абстракция и творенията на водещи архитекти по света и оценяваме с достойнство всеки един проект, изработен с мисъл, внимание към детайла и любов към работата.
  Потопете се в галерията и заживейте с нея:
  Слънчевият каньон, Колорадо
  Къщата в каньона е една история с трагично начало и страхотен край. По-скоро разказ за мечтата на един архитект и семейството му да имат бленуваната къща. През 2010-та година жесток пожар се разразява на място, наречено "Четирикилометровият каньон". Пожарът опустошава всичко по пътя си. Архитектът Рене Дел Гаудио и неговата съпруга купуват имот в този район седмица преди самия пожар и малко след това всичко бива опустошено. Само няколко седмици след пожара, работата по планирането започва, като редом с това започва и възстановителната дейност по ландшафта.
  Къщата получава своето име "Слънчевият Каньон" много преди да е завършена . Всъщност това е нещо повече от постройка, разположена на скалист склон с невероятна гледка. Проектирана като за семеен дом, структурата предлага на своите обитатели възможност да живеят на място, където светлината доставя лукс, наслада, като дава и живот на интериора. Отвореното пространство и комфортният план на разпределение на имота на две нива минимизират огромните нужди от мебели и претъпкани стаи.
  2. Къща мида, Мексико Сити
  Чудили ли сте се някога какво би било да живеете в мидена черупка? Е, надяваме се да е като в тази нестандартна къща от Мексико Сити, която прилича на гигантска мида. Разбира се, черупката е стилизирана малко и нейната форма и дизайн са леко променени, за да се получи това невероятно архитектурно бижу.
  Предната й фасада е покрита с цветни мозайки, които осветяват вътрешното пространство и създават зашеметяващ ефект съдържащ цветовете на дъгата. Вдъхновена от творчеството на Антони Гауди и Франк Лойд Райт (както може да се види от естествените насаждения и спираловидните стълби разположени из цялото жилище), къщата е предназначена да се слее с естествената околна среда и се обитава от младо семейство с две деца.
  3. Къщата, кацнала на пилон, Австралия
  Докъде може да стигне човек в жаждата си да потъне в гледки и да се чувства цялостен и завършен след това? Стремеж за синьо и зелено, за океан и безкрайни зелени хълмове довел до създаването на необичайна къща – кацнала на пилон. Намираща се в Австралия, тя се издига на 40 метра над плажа и е една от най-знаковите и снимани къщи на континента.
  Построена е през 1978г. и още тогава се превръща в забележителна постройка. През 2005 г. къщата става собственост на Кати и Реймънд Адамс. Двойката планира пълен ремонт и обновление. Старата къща е изградена от дърво и вече буквално се разпада. Събарят я, за да я изградят отново. Резултатът след пет години строеж е повече от впечатляващ. Единственият достъп до новата къща е по седем метров мост със стъклени перила. Стъклени са и стените на къщата в облаците. "Гледка за милион долара" – казват собствениците. Плаж, океан и шепа хора, стъпващи в безкрая.
  4. Къща Флинстоун, Калифорния
  Фенове на американската класика "Семейство Флинстоун" определено ще се влюбят в тази очарователна къща, вдъхновена именно от анимационния филм. Приказната резиденция се намира в Малибу, Южна Калифорния.
  Имението разполага с многобройни удобства. Въпреки че има само една спалня, имотът разполага с две бани, големи кухня и хол, камина, открита веранда, както и няколко големи стъклени витрини. Освен това къщата предлага уникален изглед към океана и планините наоколо. Всичко в тази къща изглежда като изработено от камък и има неравномерни повърхности, линиите и ъглите не са напълно прави и целият дизайн има много органично усещане. Еднофамилна къща е украсена с плочки и уникални произведения на изкуството, които отговарят на вида на сградата.
  5. Къща с пързалка, Япония
  Тази къща пързалка в Япония има нормално стълбище от едната страна и пързалка то другата, която позволява да се спуснеш до първия етаж. Името почти обяснява всичко в този случай. Това е един от най-забавните и нестандартни домове в страната и въпреки това дизайнът му е изненадващо прост и обикновен, с изключение на гигантската пързалка, която покрива три етажа и е неразделна част от сградата.
  Изчисляването на всички детайли за правилния ъгъл на пързалката и намирането на най-добрите материали за нея не е било лесно, но в крайна сметка всичко завършва добре.
  6. Къща на водопада, САЩ
  Къщата над водопада е брилянтен пример за единение и унисон с природата. Тя е изблик на гениално втъканата артистична идея на архитекта в девствената красота на природата.
  Франк Лойд Райт забелязва как една скала виси над водопада и я използва като носеща конструкция, вместо желязна греда, облечена в бетон. И на тази конструкция творецът поставя на всеки етаж красив балкон, който гледа към водата. Това е дом извън реалните представи, той не е стъпил на солидни основи, а се простира върху 30 метра водопад.
  7. Огледалните къщи, Италия
  Ако искате да живеете в уникален дом, "Огледалните Къщи" в Болзано, Италия със сигурност ще привлекат вниманието ви. Макар че първо ще трябва да ги откриете, тъй като са направени от огледала и успяват да се слеят със заобикалящата ги среда.
  Проектът се състои от две ваканционни жилища, разположени едно до друго, облечени в огледално стъкло на фасадите, обърнати на запад, отразяващи планинската верига Доломити. Тези ваканционни жилища са реално наемаеми, предлагайки едно незабравимо идилично бягство. Всяка от тези къщи има отделен балкон, както и частна градина и пътека за достъп. Вътре, стъклените стени с пълна височина обграждат интериора, рисуват красивите планински гледки, както и гледките на близките овощни градини. Прозорците могат да се плъзгат отворени, за да свържат интериора с външните пространства.